Morinda

Morinda, tidligere Morinda Bioactives og Tahitian Noni International, er et datterselskap av Morinda Holdings Inc. og et multi-level marketing-selskap som markedsfører produkter basert på planten noni. Selskapet ble stiftet i 1996, er basert i Utah i USA og sysselsetter rundt 700 personer. Produksjonen skjer på Tahiti, i Kina, Tyskland og USA. Grunnleggeren Kerry O. Asay var tidligere administrerende direktør i selskapet Nature's Sunshine.Hovedproduktet til Morinda har siden oppstarten vært juice av noni-planten som har vært brukt i folkemedisinen på stillehavsøyene. Denne frukten blir gjerne omtalt som en superfrukt. Denne selges for ca. 400 kr pr. liter  og i 2002 ble det oppgitt at det ble solgt ca. 300 000 liter av denne juicen pr. måned. Noni-juicen ble i starten markedsført med påstander om effekt på en rekke sykdommer, deriblant kreft, HIV og depresjon. Dette fikk forbrukermyndighetene til å reagere ettersom det ikke forelå noen vitenskapelig dokumentasjon på slik effekt. I 1999 ble det derfor inngått et forlik mellom myndigheten i fire amerikanske delstater og Morinda som fastslo at selskapet måtte avstå fra å bruke udokumenterte helsepåstander i sin markedsføring, samt betale 100 000 dollar i saksomkostninger. MLM-modellen tilrettelegger for bruk av personlige anekdoter i markedsføringen, altså at selgerne forteller om hvilken effekt de har opplevd selv av å drikke juicen.I Norge har selskapet opplevd medieoppmerksomhet etter kontroversielle metoder for markedsføring der det ble implisert at produktene kunne helbrede kreft. I en undersøkelse blant kreftpasienter i 2009 ble det påvist at noni var blant de vanligste naturmidlene som ble anvendt som supplement til konvensjonell kreftbehandling. Produktene og deres påståtte helseeffekter ble også gjennomgått av faglig ekspertise i 2007, og resultatene ble publisert i Tidsskrift for Den norske legeforening.

Den forskning som så langt foreligger, gir ikke grunnlag for å hevde at noni er nyttig ved noen sykdommer eller plager. Måten produktet selges på, fremstår som betenkelig.

Juicen fra Morinda ble lenge markedsført som rik på antioksidanter. I en studie gjennomført av den anerkjente ernæringsforskeren Rune Blomhoff ved Universitetet i Oslo rangeres imidlertid denne juicen helt sist blant alle undersøkte kosttilskudd med et langt lavere nivå av antioksidanter enn vanlige typer fruktjuice.. Markedsføringen er senere endret til å fokusere på innholdet av iridoider. De senere år har det blitt benyttet et måleapparat i markedsføringen, dette kalles TruAge og hevdes å kunne måle kroppens helsetilstand.I Thailand har Morindas nonijuice blitt analysert på Chaophraya Abhaibhubejhr Hospital og funnet å ikke være annerledes enn juice som selges på vanlige utsalgssteder i Thailand til en tiendedel av prisen.Morinda oppgir selv å omsette for 500 millioner dollar i året. Salget av produktene gjennomføres av uavhengige distributører som mottar provisjon på egne produktsalg og på salg gjennomført av konsulenter man har rekruttert til sitt nettverk i sju ledd under seg. Totalt skal selskapet ha over 300 000 distributører over hele verden. Selskapet etablerte seg i Norge i 1997 og hadde sin storhetstid på begynnelsen av 2000-årene hvor et selgerkorps på 8 000 personer genererte en omsetning på over 100 millioner i året og det ble anslått at over 30 000 nordmenn drakk nonijuice hver dag. Fra 2002 har dette gradvis gått tilbake, og i 2015 var omsetningen under 20 millioner. Parallelt med tilbakegang i Europa og USA har Morinda hatt vekst i Asia, og i 2015 fikk selskapet også innvilget lisens til å drive direktesalg i Kina.Morinda Norge AS er medlem av den norske interesseorganiasjonen Direktesalgsforbundet. Første nordmann som startet som selger var Asbjørn Ølnes fra Arendal. Han har også vært den best betalte, og i 2012 passerte han 30 millioner i provisjonsutbetalinger fra Morinda.I 2018 ble Morinda kjøpt opp av selskapet New Age, og i 2020 inngikk det samarbeid med MLM-selskapet Ariix. I august 2022 søkte selskapet om konkursbeskyttelse etter at det ikke klarte å betale sine kreditorer. En del av årsaken til det økonomiske uføret selskapet var havnet i skyldtes etterforskning av påståtte bestikkelser i markeder utenfor USA. I oktober ble det kjent at selskapet var blitt solgt til John Wadsworth som var en av grunnleggerne av Tahitian Noni.


== Referanser ==


== Eksterne lenker ==
(en) Offisielt nettsted